  Майя Бывальцева 17-тӥ куартолэзьлы Удмуртиын валэс кизён ужъёсты 82,4 процентлы быдэстӥзы. Оглом 329 сюрс 700 гектар киземын. Со сярысь элькун тӧролэн но кивалтэтлэн пресс-службазы ивортӥз. Тысё но тысёпуртэсо юосты кизён ужъёсты чакламлэсь 93 процентлы быдэстӥзы, кылиз на 20 сюрс 300 гектар вылэ кизьыны. 10 ёросъёс ужзэс йылпумъязы ни, эшшо ньылез 95 процентлы быдэстӥзы. Пульдостурын (рапс) 94 процентэз киземын - 16 сюрс 800 гектар вылэ. Кукуруза кидысэз 17 сюрс 500 гектаре согизы, со чакламлэсь 66 процентэз луэ. Долгунец етӥн 74 процентэз, одӥг аръем турынъёс 57 процентэз киземын. Картофкаез чакламлэсь 58 процентсэ (2 сюрс 700 гектар) мерттӥзы, бакча сиёнъёсты – 26 процентсэ. Кыкетӥ арнязэ элькунын куазь гужем кадь пӧсь возиське. Со музъемысь мускытэз кыске, со сяна, жуг-жаг турынъёс ӝог будыны кутскизы, нош шепо будосъёсын изъянтӥсь нымы-кибыос кылдӥзы. Гуртоослэн выль сюлмаськонъёссы кылдо – кытын кидысъёссы киземлэсь азьвыл тазатымтэ вал, бусыосты пазяны кулэ. Пӧсь но кӧс куазь валэс юослэн ӝужамзы вылын но шӧдӥськыны быгатоз. Зоръёс ӧз ке вуэ, зэмос кышкытлык кылдоз, пусйиз элькун кивалтэтлэн тӧроезлэн воштӥсез – гурт возёсъя но сиён-юонъя министр Ольга Абрамова. Али ми вань гурт возёсъёсмылы киземъёссэс страховать карыны ӵектӥськом, сое кизёнэз йылпумъям бере 15 нунал ӵоже лэсьтыны кулэ. Таяз сезонын но Удмуртиын нимысьтыз тупатэм югдур пусъемын луиз, со ыштонъёсты берыктыны луонлык сётоз Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министрКиземъёсты страховать карыны юрттон понна висъям коньдонлэсь быдӟалазэ туэ элькун 4 миллион манетлэсь трослы будэтӥзы. 2019-тӥ арен ӵошатыса, со 10 поллы тросгес.  Тегъёс: Ижкар Удмуртия куазь кизён ОльгаАбрамова  